
A német haderőreform során végbement változások hatása a képesség és a szervezet alakítására

A német haderőreform szükségességét az átalakult biztonsági környezetben, a finanszírozhatóságban, és a sorkatonai szolgálat okafogyottá válásában kell keresnünk. A régmúlt tömeghadsereg képének felszámolásával együtt, új szervezeti alapokra helyezésével érhető el egy fenntartható, a biztonsági kihívásoknak eleget tenni tudó hadsereg felállítása.
Az átalakítási folyamatok kezdetét a költségvetési megszorításokra vezethetjük vissza. Ennek hatására indult el az a folyamat, melynek következtében felfüggesztették a sorkatonaságot, létszámbeli leépítések vették kezdetét, új humán stratégiát fogalmaztak meg és számos más a katonai szolgálattal kapcsolatos fejlesztések indultak be.
A missziós szerepvállalásból adódó kihívások ráébresztették a vezetést a gyors reagálásra képes, hosszú távú bevetésekben alkalmazható, jó védelmi képességekkel rendelkező, a 21. század haderejéhez méltó felszerelt és kiképzett haderő létrehozását.
Ahhoz, hogy új alapokra lehessen építeni, szükséges volt a társadalom számára a hadsereg legitimitásának és elfogadottságának megteremtése. Az egyenruhás állampolgár eszményének továbbfejlesztése. Az átalakítási folyamatot a szervezet céljai, értékei és normái szerint kell fejleszteni.
A Védelmi Minisztérium, a döntéshozatali szintek átalakítása, technológiai újítások, a fegyverkezési programok átvilágítása, a kiképzési és képzési rendszer felülvizsgálata, az önkéntes hadsereg alapjainak lefektetése, a létszámbeli és haditechnikai leépítések mind mind az átalakítás szükséges velejárói.
A haderőreform a német hadsereg szervezeti kultúrájának alapjait tartalmazó Innere Führung koncepció szerint zajlik. 
A másik nagyobb dokumentum a Weiss Buch, mely a biztonságpolitikai irányelveket tartalmazza. Meghatározza a Bundeswehr nemzetközi szerepét, és célokat fogalmaz meg a jövő hadserege számára a megváltozott biztonságpolitikai körülmények között. Olyan vonatkoztatási alap, mely figyelembe vétele mellett a Bundeswehr a szövetségi rendszeren belül nagyobb felelősséget vállal a nemzetközi béke és biztonság fenntartásában és megteremtésében.
A német haderőreform nem újkeletű, hiszen az európai haderők, mind egy átalakítási folyamaton mennek keresztül. Németország jelenlegi gazdasági és politikai nagyhatalmi státuszának fenntartásához tehát elengedhetetlen a hadra fogható, ütőképes hadsereg megléte. 



